Misdaadstatistiek: 47 moorde elke dag; Suid-Afrika meer gewelddadigNkosinathi Nhleko, minister van polisie, tydens die bekendmaking van die 2013/2014 jaarlikse misdaadstatistiek in Pretoria op 19 September 2014 Foto: Werner Beukes/SAPA Die burgerregte-organisasie AfriForum het Vrydag ná die bekendmaking van die misdaadstatistiek vir 2013/14 gesê groter klem op gemeenskapspolisiëring en die bemagtiging van gemeenskappe is nodig. Dié statistiek, wat deur die minister van polisie Nkosinathi Nhleko en nasionale polisiekommissaris genl. Riah Phiyega vrygestel is, dui op ’n toename in moord, geweldsmisdaad en sosiale onrus. Die statistiek toon onder meer dat 47 Suid-Afrikaners na raming elke dag vermoor word. “Die statistiek dui aan dat basiese misdade nie deur die SAPD gestop word nie,” het Ian Cameron, AfriForum se hoof van gemeenskapsveiligheid, gesê. “Die oplossing vir geweldsmisdaad gaan gepaard met doeltreffende misdaadintelligensie en vinnige reaksie nadat ŉ misdaad gepleeg is. Gemeenskappe in Suid-Afrika leef in vrees weens onbevoegde en traag optrede.” Roof met verswarende omstandighede het toegeneem met sowat 12.7% en huisrooftogte met 7.4%. Moord het met 5% toegeneem. Meer as 17 000 moorde is gepleeg, dit is 809 meer moorde as in die vorige jaar. Die moordsyfer het gestyg van 16 259 in 2012/2013 tot 17 068 in 2013/2014. Volgens die Vryheidsfront Plus is Suid-Afrika se moordsyfer dus amper vyf keer meer as die wêreldgemiddeld. Cameron meen dat dié drastiese toename in geweld slegs die hoof gebied kan word deur gemeenskappe op ŉ meer doeltreffende wyse te betrek en op te lei om misdaad te bekamp. “Die toename in geweldsmisdade waaronder roof, roof met verswarende omstandighede en moord is kommerwekkend,” het Lorraine Claasen, kriminoloog by AfriForum, verduidelik. “Roof kan binne sekondes moord word. Die toename in onwettige wapens, wat deur die polisie aangemeld word, dra by tot die probleem.” AfriForum meen gemeenskappe moet op ’n groter skaal bemagtig word deur doeltreffende buurtwagte en reservis-stelsels wat reg toegepas word. Intussen het Pieter Groenewald, woordvoerder van polisie vir die Vryheidsfront Plus, gesê die jongste misdaadstatistiek toon dat Suid-Afrika ŉ meer gewelddadige land geword het. Groenewald het bygevoeg die korrektheid van die statistiek word ook bevraagteken, aangesien polisiestasies nie die korrekte kategorie van misdaad rapporteer nie. “ŉ Rooftog word soms as ŉ diefstal gerapporteer en baie inbrake word glad nie gerapporteer nie,” het hy gesê. Hy meen misdaadstatistiek moet ook meer gereeld bekend gemaak word en behoort kwartaalliks gegee te word. “Die huidige statistiek is verouderd en strek van 1 April 2013 – 31 Maart 2014.” Groenewald het ook sy kommer uitgespreek oor die toename in roof by woonhuise, roof met verswarende omstandighede, motorkapings en roof by besighede. “Dit is juis by jou huis, op pad werk toe en by die werk, waar mense veilig wil voel. Die publiek het dus rede om onveilig te voel en is korrek as hulle sê hulle ervaar dat misdaad toeneem.” Die Vryheidsfront Plus verwelkom wel die afname in ander misdade en veral seksuele misdade teen vroue en kinders, hoewel daar ŉ vraagteken is oor hoeveel sulke misdrywe wel aangemeld word. Lees ook: Misdaadstatistiek: Minder brande gestig Misdaadstatistiek: Nagenoeg 2 000 gewelddadige betogings Misdaadstatistiek: 800 meer moorde as verlede jaar Misdaadstatistiek: Moorde het toegeneem